CELEX: 62010TN0504
Language: et
Date: 2010-10-22 00:00:00
Title: Kohtuasi T-504/10: 22. oktoobril 2010 esitatud hagi — Prima TV versus komisjon

18.12.2010   
            
            
               ET
            
            
               Euroopa Liidu Teataja
            
            
               C 346/55
            
         22. oktoobril 2010 esitatud hagi — Prima TV versus komisjon
   (Kohtuasi T-504/10)
   ()
   2010/C 346/107
   Kohtumenetluse keel: itaalia
   
      Pooled
   
   
      Hageja: Prima TV SpA (Milano, Itaalia) (esindajad: advokaadid L. Fossati, L. Perfetti)
   
      Kostja: Euroopa Komisjon
   
      Hageja nõuded
   
   
               —
            
            
               tühistada vaidlustatud otsus;
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Käesolevas kohtuasjas vaidlustatud otsus on sama, mis kohtuasjas T-510/10: TI Media Broadcasting ja TI Media vs. komisjon.
   Hageja esitab oma nõuete toetuseks kolm väidet.
   Esimese väitega palub ta tühistada kõnealune otsus õigusnormi rikkumise tõttu, mis seisnes ilmses hindamisveas, sest komisjon asus hageja arvates väärale seisukohale, et Itaalia tasulise televisiooni (pay-TV) turu tingimused on muutunud võrreldes 2003. aastaga, nii et tuleb üle vaadata Newscorpi poolt asjas COMP/M.2876 võetud kohustused. Kõik asjaolud viitavad vastupidi sellele, et turutingimused, mille põhjal need kohustused võeti ja millele tuginedes komisjon nendega 2003. aastal nõustus, ei ole oluliselt ja püsivalt muutunud. Eelkõige, Sky Italia valitseb endiselt täielikult Itaalia tasulise televisiooni turgu.
   Teise väitega palub hageja tühistada kõnealune otsus õigusnormi rikkumise ja võimu kuritarvitamise tõttu, samuti ilmse hindamisvea ning proportsionaalsuse põhimõtte rikkumise tõttu, sest komisjon muutis tema väitel Newscorpi poolt asjas COMP/M.2876 võetud kohustusi, eeldades vääralt, et see, et Sky Italia järgmisel digitaalsageduste jaotamismenetlusel ei osalenud, välistab tema tegevuse Itaalia tasuta televisioonis. Sellega seoses tuleb täpsustada, et Sky Italia tegutseb juba tasuta televisiooni turul, edastab programmi maapealse digitaallevi kaudu ja võib omandada edastusmahtu ka ilma kõnealuste kohustuste muutmist.
   Kolmanda väitega palub hageja tühistada kõnealune otsus õigusnormi rikkumise ja ilmse hindamisvea tõttu, sest komisjon muutis Sky Italia taotlusel Newscorpi poolt asjas COMP/M.2876 võetud kohustusi sõltumata sellest, et haldusmenetluse käigus teostatud turu-uuringust saadud vastused, sealhulgas Itaalia ametiasutuste saadetud vastused viitavad selgelt sellele, et kõnealuste kohustuste muudatus mõjub negatiivselt siseriiklikule konkurentsiolukorrale.